b'\n_START_ARTICLE_\nBaliklis\n_START_PARAGRAPH_\nBaliklis\xc2\xa0\xe2\x80\x93 audekl\xc5\xb3 baltum\xc4\x85 didinanti (balinanti) med\xc5\xbeiaga, dedama \xc4\xaf d\xc4\x97mi\xc5\xb3 i\xc5\xa1\xc4\x97miklius, skalbimo priemones, skirtas baltiems audeklams.\n_START_SECTION_\nBalikli\xc5\xb3 r\xc5\xab\xc5\xa1ys\n_START_PARAGRAPH_\nVieni balikliai yra labai kenksmingi aplinkai, kiti\xc2\xa0\xe2\x80\x93 ne. Perkarbonatai, peracto r\xc5\xabg\xc5\xa1tis ir vandenilio peroksidas priklauso balikliams, kurie skyla \xc4\xaf nekenksmingus aplinkai junginius. Ta\xc4\x8diau j\xc5\xb3 aktyvum\xc4\x85 didina tokie junginiai kaip, pavyzd\xc5\xbeiui, EDTA (etilendiamintetraacetatas), kurie yra \xc5\xbealingi aplinkai. Tod\xc4\x97l aktyvatori\xc5\xb3 koncentracija skalbimo priemon\xc4\x97se turi b\xc5\xabti labai apskai\xc4\x8diuota._NEWLINE_Perkarbonatai dirgina \xc5\xbemogaus od\xc4\x85, kuri\xc4\x85 tiesiogiai lie\xc4\x8dia, ta\xc4\x8diau nenustatyta, kad daryt\xc5\xb3 rimt\xc4\x85 ilgalaik\xc4\xaf poveik\xc4\xaf. Kartu su perkarbonatais \xc4\xaf skalbiklius da\xc5\xbenai dedama EDTA ar pana\xc5\xa1i med\xc5\xbeiaga, kuri didina balikli\xc5\xb3 veiksmingum\xc4\x85 \xc5\xbeemoje temperat\xc5\xabroje. Pavyzd\xc5\xbeiui, skalbiklis efektyviai skalbia +60\xc2\xa0\xc2\xb0C temperat\xc5\xabroje, o ne +90\xc2\xa0\xc2\xb0C (taip taupoma elektros energija)._NEWLINE_Didel\xc4\x97 vandenilio peroksido koncentracija dirgina akis ir od\xc4\x85. Ta\xc4\x8diau skalbimo priemon\xc4\x97se ir balikliuose vandenilio peroksido b\xc5\xabna ma\xc5\xbeai, tod\xc4\x97l jis neturi neigiamo poveikio nei gamtai, nei sveikatai. Vandenilio peroksidas greitai suskyla \xc4\xaf deguon\xc4\xaf ir vanden\xc4\xaf, kurie nekenkia aplinkai._NEWLINE_Perboratus draud\xc5\xbeia naudoti eko \xc5\xbeenkl\xc4\x85 turin\xc4\x8diuose plovikliuose, kadangi net nedidel\xc4\x97s boro koncentracijos veikia augal\xc5\xb3 augim\xc4\x85. Natrio perborat\xc5\xb3 \xc5\xabminis toksi\xc5\xa1kumas ma\xc5\xbeas, ta\xc4\x8diau jie degraduoja \xc4\xaf boratus, kurie, \xc4\xaftariama, turi teratogenin\xc4\xaf poveik\xc4\xaf (poveikis vaisiui). Boratais virsta skalbimo ma\xc5\xa1inoje, po to boratai su nuotekomis patenka \xc4\xaf valymo \xc4\xafrenginius, tod\xc4\x97l rizika \xc5\xbemogui yra nedidel\xc4\x97._NEWLINE_Chloro balikliai prad\xc4\x97ti naudoti XVIII a. pabaigoje. Chloro balikliai yra efektyv\xc5\xabs, ta\xc4\x8diau labai toksi\xc5\xa1ki visam gyvajam pasauliui\xc2\xa0\xe2\x80\x93 tiek \xc5\xbemon\xc4\x97ms, tiek gyv\xc5\xabnams bei augalams. Reaktyv\xc5\xabs chloro junginiai, pavyzd\xc5\xbeiui, natrio hipochloridas, yra labiausiai \xc5\xbealingi i\xc5\xa1 vis\xc5\xb3 balikli\xc5\xb3. Chloro baliklius draud\xc5\xbeia naudoti \xe2\x80\x9eGulb\xc4\x97s\xe2\x80\x9c ekologin\xc4\xaf \xc5\xbeenkl\xc4\x85 turin\xc4\x8diuose skalbikliuose. Did\xc5\xbeiausi\xc4\x85 pavoj\xc5\xb3 kelia tai, kad jie greitai reaguoja su kitomis med\xc5\xbeiagomis, sudarydami \xc4\xafvairius labai nuodingus chlororganinius junginius, tokius kaip chloroformas. Natrio hipochlorido garai toksi\xc5\xa1ki. Nustatyta, kad pel\xc4\x97ms \xc5\xa1i med\xc5\xbeiaga sukelia lytin\xc4\x97s sistemos pa\xc5\xbeeidimus. \xc5\xa0io baliklio veiksmingum\xc4\x85 \xc5\xbeemesn\xc4\x97je temperat\xc5\xabroje irgi didina \xc4\xafvairiais aktyvikliais, pavyzd\xc5\xbeiui, EDTA.\n_START_SECTION_\nBalikliai Europoje\n_START_PARAGRAPH_\nEuropos gyventojai jau gana seniai vengia chloro balikli\xc5\xb3. Pavyzd\xc5\xbeiui, 1988\xc2\xa0m. \xc5\xa0vedijoje balinimo priemon\xc4\x97se chloras sudar\xc4\x97 280 tonas, o 1996\xc2\xa0m.\xc2\xa0\xe2\x80\x93 tik 10 ton\xc5\xb3. Tokie dideli poky\xc4\x8diai vyksta d\xc4\x97l visuomen\xc4\x97s did\xc4\x97jan\xc4\x8dio aplinkosauginio i\xc5\xa1prusimo d\xc4\x97ka. Jie yra \xc4\xafrodymas, kaip \xc5\xbemon\xc4\x97s gali gerinti savo aplink\xc4\x85.'